《精膳郎中侯纶母张宜人寿七十》
明代·顾清

五丝蹙云双帔长，珠冠翠蕤明两珰。早年身侍两姑傍，良人执戟戍边方。

齐眉举按上高堂，夜灯课子青藜光。良人已矣诸孤昌，大者名在六郡良。

小者南省尚书郎，诸孙阶下俨成行。瑶环瑜珥间珩璜，花前迭进奉霞觞。

花枝拂帘风日香，人间总谓天茫茫。有如人斯天岂忘，新年七十鬓微霜。

药饵不御身康强，门前晋水春洋洋。谓君酿取酒千缸，君家此乐殊未央。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。